Nyt rygte: Apple arbejder på ny billig MacBook med iPhone processor

Apple planlægger at udvide sin MacBook-serie med en ny, mere prisvenlig model drevet af samme chip som iPhone 16 Pro. Det er i hvert fald tilfældet hvis man skal tro et nyt rygte fra den anerkendte analytiker Ming-Chi Kuo.

Den nye bærbare ventes at gå i produktion i slutningen af 2025 eller starten af 2026 og skal drives af A18 Pro-chipen – den samme processor, som sidder i efterårets kommende iPhone 16 Pro-modeller. Det bliver dermed den første Mac, der ikke bruger Apples M-serie af processorer, men i stedet en iPhone-chip.

Billigere end MacBook Air

Kuo nævner, at den nye MacBook får samme 13-tommer skærmstørrelse som MacBook Air og kan komme i farverige varianter som sølv, pink og gul. Dermed lægger Apple an til en mere iøjnefaldende og muligvis yngre målgruppe.

Prisen er endnu ikke bekræftet, men Kuo antyder, at Apple sigter mod en produktion på 5-7 millioner enheder i 2026 – et niveau, der indikerer en dramatisk lavere pris end de nuværende $999 for MacBook Air. Det kan tyde på, at Apple for første gang vil tilbyde en Mac til måske 700-800 dollars – og dermed åbne døren for mange nye brugere.

Konkurrent til Chromebook

Selvom A18 Pro ikke kan matche M-seriens ydeevne på alle områder, er forskellen ifølge benchmark-tests kun markant ved krævende flerkerne-opgaver. Til almindelig brug som browsing, tekstbehandling og streaming vil A18 Pro – med single-core-ydelse næsten på niveau med M4 – være rigeligt for langt de fleste.

Den nye MacBook kan således blive en ny folkelig indgang til macOS-verdenen – for første gang til en pris markant under Air-modellen. Spørgsmålet er, om Apple samtidig vil differentiere sig nok fra iPad-sortimentet, hvor flere modeller i forvejen deler chip med iPhone. Til gengæld kan det blive en ganske vigtig konkurrent til eksempelvis ChromeBook fra Google, men altså med et “rigtigt” styresystem.

Hvis Apple lykkes med balancen mellem ydelse og pris, kan den nye MacBook blive en af de mest populære produkter i Mac-serien i mange år.

Nyt rygte: Apple arbejder på ny billig MacBook med iPhone processor