Billig MacBook-computer lanceres i næste måned

I årevis har indgangen til Apples bærbare Mac-univers kostet knapt 9.000 kroner og opefter. Det kan snart ændre sig. Ifølge nye forlydender arbejder Apple på en helt ny MacBook i den billige ende – med en forventet startpris omkring 699 dollar. Det er markant under den nuværende pris på MacBook Air, der officielt starter ved 999 dollar. Direkte omregnet til danske forhold vil det kunne give en realistisk dansk pris på 6.499 kroner.

Men den lavere pris betyder ikke plastik og discountfornemmelse. Tværtimod.

iPhone-chip i stedet for M-chip

Den store forskel ligger under motorhjelmen. Hvor Apples nuværende Mac-modeller bruger M-seriens chips, ventes den nye model at få A18 Pro – samme chip som i iPhone 16 Pro. Det lyder måske som et kompromis. Men A18 Pro er langt fra svag. Faktisk var det den første iPhone-chip, der for alvor begyndte at nærme sig ydelsen fra den oprindelige Apple M1, som revolutionerede Mac-serien i 2020.

Til almindelig hverdagsbrug – studie, streaming, tekstbehandling, browsing og let billedredigering – vil den formentlig være rigelig. Til tung videoredigering og professionelt arbejde er den næppe målgruppen, men den kan bruges.

Mindre skærm – men stadig aluminium

Skærmen bliver ifølge oplysningerne lige under 13 tommer – tidligere rygter har peget på 12,9 tommer. Det gør den en smule mindre end en traditionel MacBook Air (13-tommer).

Apple dropper samtidig idéen om plastik, selv om det kunne have presset prisen yderligere ned. I stedet har selskabet udviklet en ny og billigere produktionsmetode til aluminiumskabinetter. Resultatet skulle være samme premium-fornemmelse – bare produceret hurtigere og billigere. Det er en vigtig detalje. Apple risikerer ikke at udvande Mac-brandet med en “billig” konstruktion.

Pastelfarver som på iMac

Hvor MacBooks de senere år primært har været sølv, space gray og sort, tester Apple nu mere legesyge farver. Internt har der været eksperimenteret med lys gul, lys grøn, blå og pink – ud over klassisk sølv og mørkegrå. Det peger på en klar strategi: Denne MacBook skal appellere til studerende, førstegangskøbere og dem, der i dag vælger en billig Windows-maskine.

Rygterne kommer i øvrigt ikke fra “en unavngiven kilde i produktionen”, men derimod den normalt meget velinformerede Mark Gurman fra Bloomberg.

Billig MacBook-computer lanceres i næste måned