Apple MacBook Neo: Ny billig Mac til 5.500 kroner – her er hagen

Apple har i dag præsenteret MacBook Neo, en ny 13-tommer bærbar computer, der skal gøre Mac-oplevelsen tilgængelig for flere brugere til en markant lavere pris end tidligere modeller. Til gengæld kommer den – naturligvis – også med nogle specifikationer som du skal være meget opmærksom på.

MacBook Neo får en vejledende startpris på 5500 kroner i Danmark. For studerende og uddannelsesinstitutioner er prisen dog 4500 kroner. Dermed bliver MacBook Neo Apples billigste laptop nogensinde.

Computerens kabinet er – selv om den er billig – stadig fremstillet i aluminium og fås i fire farver: blush (lyserød), indigo (mørkeblå), silver (sølv) og citrus (frisk gul/grøn nuance). Den vejer 1,22 kg.

Skærmen er en 13-tommer Liquid Retina med opløsning på 2408 × 1506 pixels, 500 nits lysstyrke og understøttelse af 1 milliard farver. Skærmen har anti-refleksbelægning, hvilket er en ret fin ting for en maskine i prisklassen.

A18 Pro-chip giver høj ydelse uden blæser

Maskinen drives af Apples A18 Pro-chip, der ellers normalt kun bruges i iPhone og de billigste iPads. Den burde dog, ifølge Apple, kunne levere ydelse nok til hverdagsbrug som websurfing, streaming, dokumenter, let foto- og videoredigering samt AI-funktioner. Apple hævder, at den er op til 50 % hurtigere til almindelige opgaver sammenlignet med den bedst sælgende PC med den nyeste Intel Core Ultra 5-processor. Til on-device AI-opgaver hævdes den at være op til 3 gange hurtigere. Det vil vi dog se, før vi tror det, men Apple har en tendens til at være ganske sikre i deres sammenligninger, selv om det naturligvis er marketing-snak alligevel.

I hvert fald har chippen en 5-core GPU og en 16-core Neural Engine. Da der ikke er nogen blæser i maskinen, kører den helt lydløst. Batterilevetiden er op til 16 timer på en enkelt opladning. Det er noget lavere end både MacBook Air og MacBook Pro, trods den langsommere processor.

Kamera, lyd og input

MacBook Neo har et 1080p FaceTime HD-kamera, to mikrofoner med retningsbestemt beamforming og to højttalere med Spatial Audio og Dolby Atmos-understøttelse. Det er faktisk ganske imponerende for en maskine i denne klasse.

Tastaturet er Apples velkendte Magic Keyboard i farvematchende nuancer, og trackpaden er et stort Multi-Touch-område (med Touch ID på nogen modeller). Tilslutningsmulighederne omfatter to USB-C-porte (en USB 3 og en USB 2), hovedtelefonstik, Wi-Fi 6E og Bluetooth 6. Igen, ganske glimrende specifikationer på en maskine til 5.500 kr.

macOS Tahoe og integration med iPhone

Computeren leveres med macOS Tahoe og inkluderer Apples Continuity-funktioner som Handoff, Universal Clipboard og iPhone Mirroring, så brugere nemt kan skifte mellem iPhone og Mac. Apple Intelligence-funktioner er også integreret.

Fokus på miljø og genbrug

Apple fremhæver i pressemeddelelsen, at MacBook Neo er selskabets mest miljøvenlige MacBook til dato med 60 % genbrugsindhold – herunder 90 % genbrugt aluminium og 100 % genbrugt kobolt i batteriet. Emballagen er 100 % fiberbaseret. Med tanke på målgruppen, der formentlig mest er studerende, er det sikkert en god prioritering at sørge for, at netop denne maskine er så “grøn” som muligt.

Pris og tilgængelighed

MacBook Neo kan forudbestilles fra i dag og forventes at være tilgængelig i butikkerne fra onsdag den 11. marts 2026 og vil altså koste 5.500 kr. og 4.500 kr. for studerende.

Læs eventuelt mere om MacBook Neo her.

Apple MacBook Neo: Ny billig Mac til 5.500 kroner – her er hagen