Ny MacBook kan blive billigere end en iPhone

Apple er måske på vej med noget, vi ikke har set før: En ny MacBook med en hjerne lånt direkte fra iPhone. Ifølge nye oplysninger fra både DigiTimes og den velinformerede analytiker Ming-Chi Kuo arbejder Apple på en helt ny, billigere MacBook-model. Det har vi skrevet om tidligere, men det helt særlige er, at den kan lande allerede inden årets udgang – og at den bliver billig. Rigtig billig.

Den forventes at være udstyret med en A18 Pro-chip. Det er den samme chip, som sidder i iPhone 16 Pro, og det vil i så fald være første gang, Apple sætter en A-processor i en Mac. Indtil nu har alle Macs med Apple Silicon brugt M-serien – mere kraftfulde chips med flere kerner og bredere understøttelse af eksterne skærme.

Den kommende MacBook bliver ikke blot billig. Den bliver billig-billig. Ifølge DigiTimes kan prisen starte helt nede omkring 599 dollars – svarende til cirka 4.100 kroner før dansk moms og afgifter. Til sammenligning starter den nuværende MacBook Air ved 999 dollars, med en dansk pris på 9.499 kroner.

Skærmstørrelsen bliver efter sigende på 12,9 tommer, hvilket gør den lidt mindre end MacBook Airs 13,6 tommer. Men til gengæld skulle den være superlet og ultratynd – og komme i friske farver som sølv, blå, pink og gul.

Der er dog nogle kompromiser. A18 Pro-chippen har ikke understøttelse for Thunderbolt, så brugerne må formentlig nøjes med almindelige USB-C-porte. Til gengæld betyder det lavere strømforbrug og potentielt længere batteritid – og vigtigst af alt: en markant lavere prisbarriere for nye Mac-købere.

Produktion af komponenter ventes at begynde i løbet af tredje kvartal i år, og selve samlingen forventes at finde sted hos Quanta i fjerde kvartal. Det åbner for en mulig lancering i slutningen af 2025 – eller tidligt i 2026.

Hvis alt går efter planen, spår analytikerne, at Apple kan sælge mellem 5 og 7 millioner eksemplarer årligt af den prisvenlige MacBook. Det vil i så fald give et solidt løft til MacBook-salget, der i dag ligger omkring 17-18 millioner enheder om året.

Så hvad siger du – kunne du finde på at købe en MacBook til iPhone-pris?

Ny MacBook kan blive billigere end en iPhone